शिलांग। मेघालय के राज्यपाल गंगा प्रसाद ने नेशनल पीपल्स पार्टी के अध्यक्ष कोनराड संगमा को मंगलवार को राज्य के १२वें मुख्यमंत्री के रूप में शपथ दिलाई। इसके साथ ही राज्य में कांग्रेस के दस साल के शासन का अंत हो गया। राज्यपाल ने यहां राजभवन में आयोजित शपथ ग्रहण समारोह ४० वर्षीय संगमा के अलावा ११ मंत्रियों को भी शपथ दिलाई। संगमा फिलहाल मेघालय के तूरा लोकसभा क्षेत्र से सांसद हैं। प्रधानमंत्री नरेन्द्र मोदी ने संगमा को मुख्यमंत्री बनने पर बधाई दी है। मोदी ने ट्वीट कर संगमा और उनके मंत्रिमंडल में शामिल किए गए मंत्रियों को बधाई देते हुए कहा मेघालय के लोगों की अपेक्षाओं और सपनों को पूरा करने की दिशा में आज से काम शुरु कर रहे संगमा और उनके मंत्रियों को शुभकामनाएं। नागालैंड में मुख्यमंत्री को लेकर चल रहे सस्पेंस का मंगलवार को पटाक्षेप हो गया। टी जियालांग के इस्तीफा देने के बाद राज्यपाल ने नेफियू रिओ को मुख्यमंत्री नियुक्त करते हुए १६ मार्च तक विधानसभा में बहुमत सिद्ध करने को कहा है। तीन मार्च को घोषित विधानसभा चुनाव के नतीजों में किसी भी दल को स्पष्ट बहुमत नहीं मिला था। राज्यपाल पीबी आचार्य ने संविधान के प्रावधान १६४ की धारा (१) के तहत रियो को मुख्यमंत्री नियुक्त करने की घोषणा की। राजभवन से जारी विग्यप्ति में राज्यपाल के हवाले से कहा गया है कि रियो के पक्ष में एनडीपीपी के विधायकों के अलावा भारतीय जनता पार्टी (भाजपा) और जनता दल (यू) के अलावा निर्दलीय विधायक के समर्थन का पत्र मिला है। बयान में कहा गया है कि राज्यपाल ने मुख्यमंत्री और मंत्रिमंडल को आठ मार्च को साढे ग्यारह बजे कोहिमा के खोऊचिजिए मैदान पर पद और गोपनीयता की शपथ दिलाने का प्रस्ताव किया है।